Reclamante: Nome apelido1 apelido2

Expediente. Nº **RSCTG 031/2017**

Correo electrónico: email@email.em

### ASUNTO: ****Resolución da Comisión da Transparencia de Galicia na reclamación presentada ao amparo disposición adicional quinta da lei 1/2016, do 18 de xaneiro, de transparencia e bo goberno****

En resposta á reclamación presentada por Nome apelido1 apelido2, mediante escrito do 5 de abril de 2017, a Comisión da Transparencia, considerando os antecedentes e fundamentos xurídicos que se especifican a continuación, adopta a seguinte resolución:

### ANTECEDENTES

**Primeiro**. Nome apelido1 apelido2 presentou, mediante escrito con entrada no rexistro do Valedor do Pobo o día 5 de abril 2017, unha reclamación ao amparo do disposto na disposición adicional quinta da Lei 1/2016, do 18 de xaneiro, de transparencia e bo goberno por entender desatendida unha solicitude de acceso á información por parte do Concello de Baiona.

A interesada indicaba que presentara unha solicitude ao Concello de Baiona o 21 de febreiro de 2017 pedindo copia do expediente TR51A 2010/415-5 (incluído proxecto) sobre o programa de fomento de emprego a través do programa de cooperación do ano 2010 de rehabilitación das rúas do conxunto histórico cofinanciado con fondos europeos, sen recibir resposta do Concello.

O escrito viña acompañado de copia de 20 escritos nos que se detecta que a interesada durante bastante tempo solicitaba ao Concello o Programa de cooperación 2010-nº Exp. TR351 A 2009/415-5 e non o o Programa de cooperación 2010-nº Exp. TR351 A 2010/415-5, debido a un erro numérico na documentación oficial emitida desde o concello. Este erro numérico fixo que se solicitase o expediente 2009, cando se precisaba o do 2010 e a solicitante así o fai constar cando se dirixe ao Concello o 21 de febrero de 2017, indicándolle ao Concello de onde ven o seu erro.

**Segundo**. Con data de 11 de abril de 2017 déuselle traslado da documentación achegada pola interesada ao Concello de Baiona para que, en cumprimento da normativa de transparencia, achegue informe e copia completa e ordenada do expediente.

A recepción da solicitude pola administración foi o 17 de abril de 2017.

O Concello de Baiona non responde.

### FUNDAMENTOS XURÍDICOS

**Primeiro. Competencia e normativa**

O artigo 24 da Lei 19/2013, do 9 de decembro, de transparencia, acceso á información pública e bo goberno, de carácter básico na súa práctica totalidade, establece que contra toda resolución expresa ou presunta en materia de acceso poderá interpoñerse unha reclamación ante o *Consejo de Transparencia y Buen Gobierno*, con carácter potestativo e previa a súa impugnación en vía contencioso-administrativa. Esa mesma lei, na súa disposición adicional cuarta, establece que a resolución da reclamación prevista no artigo 24 corresponderá, nos supostos de resolucións ditadas polas Administracións das Comunidades autónomas e o seu sector público, e polas Entidades Locais comprendidas no seu ámbito territorial, ao órgano independente que determinen as Comunidades Autónomas.

A lexislación aplicable a este procedemento ven configurada pola citada Lei 19/2013 e pola Lei 1/2016, xunto coa lexislación básica en materia de procedemento administrativo.

O artigo 28 da Lei 1/2016 establece que contra toda resolución expresa ou presunta en materia de acceso á información pública poderá interpoñerse unha reclamación perante o Valedor do Pobo; e o artigo 33 da mesma lei indica que corresponde á Comisión da Transparencia (órgano colexiado) a resolución das reclamacións fronte ás resolucións de acceso á información pública que establece o seu artigo 28.

A disposición adicional 5ª da lei establece que resolver esas reclamacións corresponderá, no suposto de resolucións ditadas polas entidades locais de Galicia, ao Valedor do Pobo, ao que adscríbese a Comisión da Transparencia, que por tanto é a competente.

**Segundo. Procedemento aplicable**

O artigo 28.3 da Lei 1/2016 preceptúa que o procedemento se axustará ao previsto nos números 2, 3, e 4 do artigo 24 da Lei 19/2013. Esta lei 19/2013 sinala que estamos ante unha reclamación con carácter potestativo e previa á impugnación en vía contencioso-administrativa e que se axustará na súa tramitación ao disposto na lexislación de procedemento administrativo común en materia de recursos.

**Terceiro. Dereito de acceso á información pública**

A Lei 1/2016 recoñece no seu artigo 24 o dereito de todas as persoas a acceder á información pública, entendida como “*os contidos ou documentos, calquera que sexa o seu formato ou soporte, que consten en poder dalgún dos suxeitos incluídos no ámbito de aplicación desta lei e que fosen elaborados ou adquiridos en exercicio das súas funcións”.*

O artigo 12 da Lei 19/2013 configura o dereito de acceso á información pública de forma ampla, sendo titulares do mesmo todas as persoas. A Lei 1/2016 sinala que o solicitante non está obrigada a motivar a súa solicitude de acceso á información (artigo 26.4).

**Cuarto. Análise do expediente**

A persoa interesada solicita o Programa de cooperación 2010-nº Exp. TR351 A 2010/415-5 e resulta certo que durante anos estivo a solicitar o Programa de cooperación 2010-nº Exp. TR351 A 2009/415-5 debido a un erro numérico que figura na propia documentación oficial.

Procede por tanto, estimar a solicitude da interesada.

**Quinto.-**

Procede estimar a reclamación dirixida á Comisión da Transparencia o 5 de abril de 2017 pola interesada.

En conclusión, a Comisión da Transparencia

### ACORDA

En atención aos anteriores antecedentes, fundamentos xurídicos, procede

**PRIMEIRO.** Estimar o recurso presentado por Nome apelido1 apelido2 o 5 de abril de 2017 contra o Concello de Baiona.

**SEGUNDO.** Instar ao Concello de Baiona a proporcionar a información solicitada no prazo máximo de 15 día hábiles, sen prexuízo de que realice as disociacións motivadas que correspondan en materia de protección de datos.

**TERCEIRO.** Instar ao Concello de Baiona a que remita copia electrónica a esta Comisión da Transparencia da información subministrada en cumprimento do acordado, e a que o faga no prazo máximo de 15 días hábiles.

Contra esta resolución, que pon fin á vía administrativa, unicamente cabe, en caso de desconformidade, interpoñer recurso contencioso-administrativo, no prazo de dous meses, contados desde o día seguinte á notificación desta resolución, de conformidade co previsto no artigo 8.2 a Lei 29/1998, do 13 de xullo, reguladora da xurisdición contencioso-administrativa.

Santiago de Compostela, a 20 de xullo de 2017

A presidenta da Comisión da Transparencia

Milagros Otero Parga